Neuvoston asetus (EY) N:o 214/2000, annettu 24 päivänä tammikuuta 2000, yhteisön rahoitustuesta Irlannin kansainväliselle rahastolle



Virallinen lehti nro L 024 , 29/01/2000 s. 0007 - 0008



NEUVOSTON ASETUS (EY) N:o 214/2000, annettu 24 päivänä tammikuuta 2000, yhteisön rahoitustuesta Irlannin kansainväliselle rahastolle EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja ertyisesti sen 308 artiklan, ottaa huomioon komission ehdotuksen, ottaa huomioon Euroopan parlamentin lausunnon(1), sekä katsoo seuraavaa: 1) Irlannin kansainvälisen rahaston, jäljempänä "rahasto", ohjelmat edistävät rajojen yli ulottuvaa ja ryhmittymien välistä yhteistyötä ja suosivat siten tasavaltalaisten ja unionistien vuoropuhelua ja sovintoa. 2) Rahasto on esimerkki tuloksellisesta Ison-Britannian ja Irlannin yhteistyöstä, jonka tarkoituksena on edistää kahden ryhmittymän sovintoa sekä taloudellista ja sosiaalista kehitystä. 3) Euroopan yhteisöjen yleisestä talousarviosta on osoitettu vuodesta 1989 vuoteen 1995 vuosittain 15 miljoonaa ecua sellaisten rahaston hankkeiden tukemiseksi, joilla on todellista lisävaikutusta asianomaisiin alueisiin. 4) Neuvosto antoi 31 päivänä lokakuuta 1994 asetuksen (EY) N:o 2687/94 yhteisön rahoitustuesta Irlannin kansainväliselle rahastolle(2) varainhoitovuosina 1995, 1996 ja 1997. 5) Asetuksen (EY) N:o 2687/94 mukaisesti tuen määräksi vahvistettiin kussakin varainhoitovuosien 1995, 1996 ja 1997 talousarviomenettelyssä 20 miljoonaa ecua. 6) yhteisön rahoitustuesta Irlannin kansainväliselle rahastolle 15 päivänä joulukuuta 1997 annetun neuvoston asetuksen (EY) N:o 2614/97(3) mukaisesti tuen määräksi vahvistettiin sekä varainhoitovuoden 1998 että 1999 talousarviomenettelyssä 17 miljoonaa ecua. 7) Asetuksen (EY) N:o 2614/97 5 ja 7 artiklan mukaisesti suoritetuista arvioinneista on vahvistettu, että yhteisön tukea on käytetty rahaston tavoitteiden sekä kyseisen asetuksen 2 ja 3 artiklassa säädettyjen perusteiden mukaisesti. 8) Asetuksen (EY) N:o 2614/97 voimassaolo päättyy 31 päivänä joulukuuta 1999. 9) Rauhankehitys Pohjois-Irlannissa edellyttää yhteisön tuen jatkumista kyseisen päivämäärän jälkeen. 10) Eurooppa-neuvosto päätti 24 ja 25 päivänä maaliskuuta 1999 Berliinisssä järjestetyssä kokouksessa, että rahastoa tuetaan vielä kolmen vuoden ajan (2000-2002) aina 15 miljoonan euron määrään asti kyseisenä ajankohtana käypinä arvoina ilmaistuna kunakin vuonna 2000, 2001 ja 2002. 11) Eurooppa-neuvosto päätti mainitussa kokouksessa, että Pohjois-Irlantia ja Irlannin rajakreivikuntia koskevaa Peace-ohjelmaa jatketaan viidellä vuodella (2000-2004) ja että ohjelman rahoitukseen osoitetaan 500 miljoonaa euroa. 12) Rahaston olisi yhteisön tukea käytettäessä noudatettava sopimusta, jonka nojalla rahasto on perustettu ja käytettävä tukea ensisijaisesti sellaisiin hankkeisiin, jotka ovat Peace-ohjelmasta vuosina 2000-2004 rahoitettavan toiminnan mukaisia. 13) Rahoitustuen maksamista on jatkettava vielä kolmen vuoden ajan. 14) On varmistettava tehokas yhteensovittaminen rahaston toiminnan ja yhteisön rakennepolitiikan avulla rahoitettujen toimien välillä. 15) Rahaston tuki on tehokas vain, jos se muodostaa täydennyksen muille julkisille tai yksityisille menoille niitä korvaamatta. 16) Arviointikertomus, jossa tarkastellaan rahaston toiminnan tuloksia ja tarvetta tuen jatkamiselle, laaditaan ennen 1 päivää huhtikuuta 2001. 17) Tällä tuella vahvistetaan edelleen jäsenvaltioiden ja niiden kansojen keskinäistä yhteisvastuullisuutta. 18) Perustamissopimuksessa ei ole tämän asetuksen antamiseksi tarvittavista valtuuksista muita määräyksiä kuin 308 artikla, ON ANTANUT TÄMÄN ASETUKSEN: 1 artikla Jollei vuosittaisesta talousarviomenettelystä muuta johdu, rahastolle annetaan vuosia 2000-2002 varten olevan 45 miljoonan euron rajoissa kunakin vuonna 2000, 2001 ja 2002 vuosittainen 15 miljoonan euron rahoitustuki, talousarviota koskevasta kurinalaisuudesta ja talousmenettelyn parantamisesta 6 päivänä toukokuuta 1999 tehdyn Euroopan parlamentin, neuvoston ja komission välisen toimielinten välisen sopimuksen(4) 34 kohdan mukaisesti. 2 artikla Rahaston on käytettävä tukea sen perustamisesta tehdyn sopimuksen mukaisesti ensisijaisesti eri alueiden rajat ylittäviin ja ryhmittymien välisiin hankkeisiin ja erityisesti hankkeisiin, jotka ovat Peace-ohjelman ja muiden rakennerahastojen tuettujen ohjelmien tavoitteiden mukaisia. Tukea on käytettävä siten, että sillä on todellista lisävaikutusta asianomaisiin alueisiin, joten sillä ei saa korvata muita julkisia tai yksityisiä menoja. Komissiota edustaa tarkkailija rahaston hallintoneuvoston kokouksissa. 3 artikla Komissio huolehtii rahaston toiminnan ja yhteisön rakennepolitiikan kautta rahoitettujen toimien yhteensovittamisesta. Komissio tiedottaa asianomaisille seurantakomiteoille rahaston toiminnasta. 4 artikla Komissio päättää yhdessä rahaston hallintoneuvoston kanssa sopivista julkaisu- ja tiedotustavoista, joilla yhteisön osallistuminen rahastosta rahoitettuihin hankkeisiin tehdään tunnetuksi. 5 artikla Komissio vastaa tuen hallinnoinnista. Komissio esittää viimeistään 1 päivänä huhtikuuta 2001 budjettivallan käyttäjälle kertomuksen, jossa se arvioi tarvetta jatkaa tuen maksamista vuoden 2002 jälkeen. Kertomukseen sisältyy muun muassa - katsaus rahaston toiminnasta; - luettelo hankkeista, joille tukea on myönnetty; - arviointi tukitoimenpiteiden luonteesta ja vaikutuksesta vertaamalla niitä rahaston tavoitteisiin sekä 2 artiklan ensimmäisessä ja toisessa kohdassa vahvistetuihin perusteisiin; - liite, joka sisältää tulokset komission edustajan tai sen asiamiesten suorittamista tarkastuksista ja valvonnasta ja jossa tarkastellaan etenkin rahaston toimien ja yhteisön rakennepolitiikkojen osana toteutettujen toimien yhteensovittamista koskevia yksityiskohtaisia sääntöjä. 6 artikla Vuosittainen tuki maksetaan kahdessa osassa seuraavasti: - 80 prosentin suuruinen ennakko maksetaan, kun rahaston hallintoneuvoston puheenjohtaja on allekirjoittanut komission tukeen liittyvän sitoumuksen ja sitoutunut käyttämään tukea 2 artiklan mukaisesti ja kun komissio on vastaanottanut ja hyväksynyt rahaston vuosittaisen toimintakertomuksen ja edellisen tilikauden tarkastetun tilinpäätöksen; - jäljelle jäävät 20 prosenttia maksetaan, kun komissio on vastaanottanut ja hyväksynyt vuosittaisen toimintakertomuksen ja tarkastetun tilinpäätöksen siltä tilikaudelta, jolloin yhteisön tuki maksettiin. 7 artikla Tämä asetus tulee voimaan 1 päivänä tammikuuta 2000 ja se on voimassa 31 päivään joulukuuta 2002. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 24 päivänä tammikuuta 2000. Neuvoston puolesta J. GAMA Puheenjohtaja (1) Euroopan parlamentin lausunto, annettu 17 päivänä joulukuuta 1999 (ei vielä julkaistu virallisessa lehdessä). (2) EYVL L 286, 5.11.1994, s. 5. (3) EYVL L 353, 24.12.1997, s. 5. (4) EYVL C 172, 18.6.1999, s. 1.